飲葯房陳戶山居分韻得閤字
作者：林尚仁
朝代：宋

paragraphs: 常人厭寂寥，隠士畏喧雜。
山居主人百好無，終日哦詩閉書閤。
我本山中人，心事亦頗合。
杖藜約客行幽深，來扣吟扉坐陳榻。
不敘寒暄說晚唐，滿座春風屢傾榼。
霜晴沙路軟如泥，谷鳥相呼聲自答。
花時不飲空白頭，世味由來如嚼蠟。
祇憐無夢化作蝴蝶飛，遶盡百花深處日千匝。